**ΔΗΜΟΣ ΖΑΓΟΡΑΣ – ΜΟΥΡΕΣΙΟΥ**

**ΔΕΛΤΙΟ ΤΥΠΟΥ**

**Ξεκίνησαν οι εγγραφές στο νεοϊδρυθέν ημερήσιο ΕΠΑ.Λ. Ζαγοράς - Κων. Καραγεωργίου: Το διεκδικήσαμε, υλοποιείται**

ΖΑΓΟΡΑ 3 ΙΟΥΛΙΟΥ 2024

Ποιοτικές υπηρεσίες επαγγελματικής εκπαίδευσης και κατάρτισης, διευκόλυνση της προσβασιμότητας του ντόπιου πληθυσμού στις σχολικές δομές, ενίσχυση της σύζευξης τοπικής κοινωνίας – αγοράς εργασίας, θα προσφέρει στον Δήμο Ζαγοράς – Μουρεσίου το νεοϊδρυθέν Ημερήσιο ΕΠΑΛ Ζαγοράς, οι εγγραφές στο οποίο άρχισαν και θα συνεχιστούν και τον Σεπτέμβριο, πριν την έναρξη του σχολικού έτους.

«Αποτελεί για εμάς δικαίωση η ανακοίνωση της ίδρυσης του Ημερήσιου ΕΠΑΛ Ζαγοράς με λειτουργία μάλιστα από την επικείμενη σχολική χρονιά 2024-25.

Έπειτα από μια εξαιρετικά απαιτητική, επίπονη και πολύμηνη διαδικασία, ο στόχος μας επιτυγχάνεται.

Αποδεικνύεται, ξεκάθαρα, ότι η συνεργασία και η επιμονή του Δήμου σε συνεργασία με την υπουργό Παιδείας κ Ζέτα Μακρή, την Σχολική Επιτροπή Δευτεροβάθμιας Εκπαίδευσης και την Διεύθυνση Δευτεροβάθμιας Εκπαίδευσης Μαγνησίας επέφερε το επιδιωκόμενο αποτέλεσμα προς όφελος του τόπου μας και των παιδιών του Δήμου μας.

Το σχεδιάσαμε, το διεκδικήσαμε, υλοποιείται και τον Σεπτέμβρη αρχίζει την λειτουργία του», αναφέρει ο Δήμαρχος Ζαγοράς – Μουρεσίου κ. Κων. Καραγεωργίου και τονίζει «Η τεκμηριωμένη πρότασή μας για την ίδρυση ΕΠΑ.Λ στον Δήμο Ζαγοράς – Μουρεσίου, μιας εκπαιδευτικής δομής που θα καλύψει ένα σημαντικό κενό με όρους ποιότητας και βιωσιμότητας, αποτελούσε δίκαιο, διαχρονικό αίτημα της τοπικής κοινωνίας και ιδιαίτερα της νέας γενιάς, για ίσες ευκαιρίες στην εκπαίδευση και την απασχόληση.

Επιδίωξή μας είναι η επαγγελματική εκπαίδευση και κατάρτιση που θα προσφέρει το ΕΠΑ.Λ Ζαγοράς να στοχεύουν με τοπικούς όρους και να προκύψουν ισχυρές συνδέσεις με την τοπική αγορά εργασίας, την κοινωνική συνοχή και την οικονομία της περιοχής μας.»